पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. छह जून को आए आधे घंटे के अंधड़ ने जिले की बिजली वितरण प्रणाली को पांच साल पीछे ला खड़ा कर दिया है। अगर बड़े कदम नहीं उठाए गए तो आने वाले कुछ सालों तक तो इस अंधड़ का असर महसूस किया जाएगा। आखिरी बार 2008 में बड़े स्तर पर ट्रांसमिशन लाइनों की मेंटिनेंस हुई थी। इसमें तारों को बदलने के साथ ट्रांसफार्मरों के लोड का रैशनलाइजेशन भी शामिल था। इसके बाद जनवरी, 2013 से व्यापक स्तर पर मेंटेनेंस का काम चल रहा था।
लाइन बदली गईं। टूटे तार हटाए गए। नए ट्रांसफार्मर लगवाए गए। 80 प्रतिशत काम पूरा हो चुका था। जून के अंत तक काम पूरा होना था, मगर गुरुवार के अंधड़ ने तकरीबन सब कुछ 2008 के स्तर पर पहुंचा दिया। शुरुआती तौर पर सप्लाई बहाल करने के बाद अब अफसर असल नुकसान के आंकलन में जुटे हैं।
खुद सिटी एक्सईएन काशिक मान का कहना है कि हमने जितना मेंटिनेंस का कार्य किया था, उससे ज्यादा का नुकसान हो गया। हमारी व्यवस्था काफी पीछे चली गई है। इसको सही करने के लिए दुबारा से मेंटिनेंस कराना पड़ेगा। नतीजा यह कि पूरे जिले में आने वाले कई महीनों तक लोकल फाल्ट। बार-बार फुंकते ट्रांसफर। इसके चलते लो वोल्टेज और लोकल कट झेलने पड़ेंगे।
तार जोड़कर, पोल ठीक कर जैसे-तैसे बहाल हुई बिजली
अंधड़ के बाद बिजली वितरण निगम के सामने सबसे पहला टारगेट था शहर की बिजली सप्लाई बहाल करना। प्राकृतिक आपदा जैसी झेल रहे निगम अधिकारियों को जिस फीडर से बिजली सप्लाई मिली, वहीं से ट्रांसफार्मरों को जोड़ कर बिजली बहाल करवा दी।
खराब ट्रांसफार्मरों को भी आधा अधूरा सही कर चलने के लिए खड़ा कर दिया गया। सिटी एक्सईएन काशिक मान का कहना है कि आपदा के समय पहली प्राथमिकता स्थिति को सामान्य बनाने की होती है। स्थिति सामान्य हो जाने के बाद फिर से पूरी व्यवस्था को दुरुस्त किया जाएगा। उधर, आशंका जताई जा रही है कि लाइनें गड़बड़ाने से शहर में बिजली संकट बढ़ सकता है।
(आगे की स्लाइड में देखें अंधड़ का असर)
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn